崇德夜泊寄福建提刑章屯田思錢塘春月並遊
作者：蔡襄
朝代：宋

paragraphs: 夙昔神都別，于今浙水遭。
故情彌切到，佳月事追遨。
太守才賢重，清明土俗豪。
犀珠來戍削，征鼓去啾嘈。
湖樹涵天闊，船旗罥日高。
醉中春渺渺，愁外夕陶陶。
新曲尋聲倚，名花逐種褒。
吟亭披越岫，夢枕覺胥濤。
論議刀矛快，心懷鐵石牢。
淹留趨海角，分散念霜毛。
鱸鱠紅隨筯，瀧波淥滿篙。
試思南北路，燈暗雨蕭騷。